Lægðagangur janúarmánaðar hefur haft ýmis áhrif í samfélaginu , víðs vegar á landinu . Ljósmóðir hjá fæðingarstofunni Björkinni greip til þess ráðs í aftakaveðrinu síðasta sunnudag að fara í vitjanir á breyttum Chevrolet-hertrukk . „ Á sunnudagskvöldinu þurfti ég að fara í tvær vitjanir , þar af til konu sem hafði fætt fyrr um daginn . Við förum alltaf í vitjun frekar stuttu eftir að kona fer heim þannig að ég varð að fara þarna um kvöldið , “ segir Ásta Hlín Ólafsdóttir , ein sex ljósmæðra sem starfa hjá Björkinni , sem tók til starfa á vormánuðum 2017 og er fyrsta fæðingarstofan sem starfrækt er hér á landi frá 1996 , þegar fæðingarheimilinu við Eiríksgötu var lokað . Ferð Ástu var heitið annars vegar í Mosfellsbæ og hins vegar í efri byggðir Kópavogs . „ Ég lagði ekki í að fara á mínum litla smábíl , það var orðið svo þungfært . Þar sem eiginmaðurinn á þennan svaka trukk bauðst hann til að fara með mér í vitjanir , karlræfillinn , hann lét sig hafa það að eyða sunnudagskvöldinu með konunni í vinnunni , “ segir Ásta og hlær . „ En hann hafði mjög gaman af þessu . “ Ákvörðunin var skynsamleg þar sem færðin var ansi þung . „ Það kom í ljós að ég hefði ekki komist í aðra af þessum vitjunum nema á jeppanum þar sem bílar sátu fastir í hringtorgum í Kópavogi . Það þurfti á þessu að halda . “ Vitjanirnar gengu því eins og í sögu . Árið hefur farið af stað með hvelli , ekki einungis veðurfarslega séð , en ljósmæður Bjarkarinnar hafa tekið á móti níu börnum frá áramótum . Þetta er ekki í fyrsta sinn sem Ásta fer í vitjun á hertrukknum . „ Þetta er búið að vera svolítið fjör en á sama tíma svolítið óvanalegur tími , en við ljósmæður þurfum að fara í vitjanir á öllum tímum , sama hvort það eru hátíðisdagar , helgar eða virkir dagar og sama hvernig viðrar . “ Trukkurinn er í eigu eiginmanns Ástu Hlínar og nýtist vel jafnt á fjöllum sem og í byggð , þegar færðin er þung . Ljósmynd / Aðsend Hertrukkurinn , sem ber nafnið „ Lilli “ hefur komið víða . Trukkurinn er sem fyrr segir í eigu eiginmanns Ástu sem á hann í félagi við tvo frændur sína . Um er að ræða gamlan Chevrolet-hertrukk sem búið er að eiga talsvert við . Afrekaskrá Lilla er athyglisverð , en hann hefur til að mynda komið við sögu í Top Gear-þætti og verið leigður út til tökuliðs Game of Thrones við töku á þáttunum hér á landi . Ásta tekur þó undir þegar blaðamaður spyr hvort mikilvægasta hlutverk Lilla sé ekki að koma að umönnun nýfæddra barna og mæðra þeirra . „ Jú , ég myndi segja það , þetta er mikilvægasta hlutverkið hans hingað til . “